**CRNA GORA**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. 05-18-9710-12/19**

**Podgorica, 12.02.2020.**

Na osnovu člana 47 stav 2, člana 56 stav 1 tačka 6 i 70 stav 1 Zakona o zaštiti podataka o ličnosti („Sl. list CG“ br. 79/08, 70/09, 44/12 i 22/17), odlučujući po Prigovoru o izvršenom nadzoru, br. 05-18-9710-10/19 od 20.01.2020. godine na Zapisnik o izvršenom nadzoru, br. 05-18-9710-5/19 od 23.12.2019. godine, koji je izjavljen od strane XX iz Podgorice, Savjet Agencije za zaštitu ličnih podataka i slobodan pristup informacijama je na sjednici održanoj dana 31.01.2020. godine donio

**R J E Š E N J E**

**I Usvaja se Prigovor o izvršenom nadzoru br. 05-18-9710-10/19 od 20.01.2020. godine, XX, na Zapisnik o izvršenom nadzoru, br. 05-18-9710-5/19 od 23.12.2019. godine, kao osnovan**

**II Nalaže se Odsjeku za nadzor u oblasti zaštite ličnih podataka da sprovede postupak nadzora kod JU Centra za socijalni rad za Glavni grad Podgorica i opštine u okviru Glavnog grada Golubovci i opštinu Tuzi** **radi utvrđivanja činjeničnog stanja da li JU Centra za socijalni rad za Glavni grad Podgorica i opštine u okviru Glavnog grada Golubovci i opštinu Tuzi ima status korisnika ličnih podataka u slučaju kada fizička lica podnose pritužbe na rad drugog mjesno nadležnog centara za socijalni rad**

**III Nalaže se Odsjeku za nadzor da mjeru iz stava II ovog Rješenja izvrši u roku od pet dana od dana prijema istog**

**O b r a z l o ž e nj e**

Agenciji za zaštitu ličnih podataka i slobodan pristup informacijama Zahtjevom za zaštitu prava br.05-18-9710-1/19 od 10.12.2019. godine obratila se XX, ul.XX U Zahtjevu se, u bitnom, navodi sljedeće: da je direktor JU Centra za socijalni rad za opštine Kotor, Tivat i Budva, XX poslao email sa prilogom dokumenata, koji sadrži njene lične podatke i u CC emaila (kopiji) iste proslijedio njenoj direktorici, bez opravdanog razloga i bez saglasnosti dao na uvid njene lične podatke trećem licu. U prilogu Zahtjeva za zaštitu prava dostavljena je sledeća dokumentacija: Kopija E-maila od 20.11.2019.godine; Mišljenje Zaštitnika ljudskih prava i sloboda Crne Gore, br. 01-511/19 od 08.11.2019.godine; Rješenje JU Centru za socijalni rad za opštine Kotor, Tivat i Budva, br.01-245 od 18.11.2019.godine; Zapisnik Uprave za inspekcijske poslove Odsjek za inspekcijsku socijalne i dječje zaštite, br.0232/4-96 od 08.11.2019.godine; Dopuna Inicijative.

Postupajući po predmetnom Zahtjevu izvršen je nadzor od strane kontrolora Agencije, u prisustvu XX, direktora JU Centra za socijalni rad za opštine Kotor, Tivat i Budva i XX, rukovodioca PJ u Budvi i shodno tome sačinjen je Zapisnik o izvršenom nadzoru, br. 05-18-9710-5/19 od 23.12.2019. godine. U toku nadzora je ustanovljeno sljedeće činjenično stanje ; da je JU Centar za socijalni rad za opštine Kotor, Tivat i Budva dana 22.10.2018. godine preuzeo predmet od JU Centra za socijalni rad za Glavni grad Podgorica i opštine u okviru Glavnog grada Golubovci i opštinu Tuzi obzirom da je ranije prebivalište djeteta bilo u Podgorici jer je mal. XX boravila kod svoje majke u XX, sada pok. XX, a zbog prebivališta pripadala je mjesno nadležnom JU Centru za socijalni rad za Glavni grad Podgorica i opštine u okviru Glavnog grada Golubovci i opštinu Tuzi; da sada mal. XX živi u Budvi sa ocem XX i mjesno je nadležna PJ u Budvi; da djevojčica redovno pohađa Osnovnu školu; da su preduzete aktivnosti posredovanja sa ocem mal. XX radi ostvarivanja kontakta sa rodbinom sa majčine strane koja želi kontak sa djevojčicom; da otac mal. XX sarađuje sa JU Centrom; da je obavljen razgovor sa XX, ocem djevojčice koji je dao saglasnost da se njegova ćerka mal. XX jednom u toku mjeseca viđa sa svojojm tetkom XX; da je regulisano prvo viđanje mal. XX sa tetkom koje je realizovano dana 08.12.12019. godine; da je baba mal. XX, koja živi u Nikšiću pokrenula postupak pred sudom radi regulisanja odnosa viđanja sa unukom, mal. XX.

Na pitanje kontrolora, po kom pravnom osnovu su prosljeđeni lični podaci XX u CC mailu njenoj direktorici, nadzoru prisutni odgovaraju: „da su odnosi između oca djevojčice i rođaka sa majčine strane poremećeni, a kako je XX prebivalište u Podgorici, mjesno je nadležan Centar u Podgorici i isti mora da jača kapacitete kako bi se prevazišli problemi vezani za odnose, a sve u najboljem interesu djeteta, u tom pravcu se i odvijala pisana korespodencija sa JU Centrom u Podgorici.“

Zapisnikom o izvršenom nadzoru br.05-18-9710-5/19 od 23.12.2019. je, između ostalog, konstatovano sljedeće: JU Centar za socijalni rad za opštine Kotor, Tivat i Budva, PJ Budva dana, 22.10.2018. godine preuzeo je spise predmeta od JU Centra za socijalni rad Podgorica, shodno odredbi člana 75 stav 2 Zakona o socijalnoj zaštiti koji propisuje da ako korisnik promijeni prebivalište, odnosno boravište centar za socijalni rad je dužan da, bez odlaganja, dostavi spise predmeta centru za socijalni rad nadležnom prema mjestu prebivališta, odnosno boravišta korisnika. Članom 182 stav 2 Porodičnog zakona propisano je da organ starateljstva u pripremanju, donošenju i sprovođenju rješenja i pojedinih mjera koristi sve oblike socijalne zaštite, metode socijalnog i drugog stručnog rada, kao i usluge socijalnih, zdravstvenih, vaspitno-obrazovnih i drugih organizacija i ustanova. Članom 5 stav 6 Porodičnog zakona propisano je da u ostvarivanju, unapređivanju i zaštiti prava djeteta nadležni organi, ustanove, javne službe i pojedinci dužni su da međusobno sarađuju. Subjekt nadzora, kao javna ustanova koja se bavi socijalnom i dječijom zaštitom obavlja stručne poslove i to: savjetodavno usmjeravanje, aktivaciju i realizaciju socio-edukativnih aktivnosti u skladu sa potrebama i interesima korisnika i stranaka, shodno odredbama člana 5 Pravilnika o bližim uslovima i standardima za obavljanje stručnih poslova u socijlanoj i dječjoj zaštiti. JU Centar za socijalni za optine Kotor, Tivat i Budva i JU Centri za socijalni rad u Podgorici i Nikšiću, službena lica i drugi stručnjaci, kao nadležni u konkretnom slučaju, ovlašćeni su da razmenjuju lične podatke o djetetu i njegovoj porodici, na zahtjev ili po službenoj dužnosti, ukoliko je to neophodno radi zaštite djeteta i obavljanja poslova u okviru njihove zakonom utvrđene djelatnosti. S tim u vezi, Zapisnikom je nedvosmisleno kontatovano, da je uvidom u kopiju maila od 20.11.2019.godine, sa e-mail adrese: XX upućen mail podnosiocu zahtjeva, XX na e-mail adresu: XX, a da je u kopiji (CC) maila isti prosleđen i direktorici JU Centa Podgorica, XX na e-maila adresu:XX i istim su dostavljeni: Rješenje o izuzeću stručnog radnika; Mišljenje Ombudsmana, br. 01-511/19 od 08.11.2019.godine i Zapisnik o inspekcijskom nadzoru.U konkretnoj pravnoj stvari, imajući u vidu Porodični zakon, potreban je visok stepen senzibiliteta naročito kod činjenice da su porodični odnosi između oca mal. djevojčice sa jedne strane i porodice pok. majke mal. djevojčice sa druge strane. Dakle, JU Centar za socijalni rad za opštine Kotor, Tivat i Budva je to prepoznao, te je u najboljem interesu mal. djevojčice postupio u skladu sa Porodičnim zakonom, Konvencijom o pravima djeteta, Zakonom o zaštiti podataka o ličnosti, kao i ostalim propisima koji regulišu ovu materiju, pa je izvjesno da je učinjen pomak u regulisanju načina viđanja mal. djevojčice sa svojom tetkom, sestrom pok. majke.

Na predmetni Zapisnik, od strane podnosioca Zahtjeva XX, izjavljen je Prigovor br. 05-18-9710-10/19 od 20.01.2020. godine, u blagovremenom roku. U Prigovoru se u bitnom navodi da je prilikom vršenja kontrole od strane kontrolora došlo do povrede postupka, netačnog i nepotpunog utvrđenog činjeničnog stanja, te pogrešne primjene materijalnog prava. Naime, kontrolor nije utvrdio bitne činjenice koje su relevantne za ovaj postupak iz čega proizilazi da je nadzor obavljen paušalno i nepragmatično, budući da se akcenat u Zapisniku stavlja na to da li je izvršen pomak u okviru porodične situacije oko ostvarivanja zakonskih prava mal. XX, a zanemaruje se primarni cilj nadzora, a to je da li je postojao zakonski osnov da se korespodencija putem meila, između nje (njene privatne email adrese) i direktora XX, kao odgovornog lica Centra, bude proslijeđena na službeni email direktorice Centra za socijalni rad u Podgorici, kada je predmet predstavki (podnosioca zahtjeva u ime porodice) pritužba na rad službenika JU Centra za socijalni za opštine Kotor, Tivat i Budva. Kako dalje stoji u Prigovoru iz sadržine dokumenata koje su poslati uz Zahtjev za zaštitu prava jasno se navodi kome su isti dostavljeni kao organima i licima u tom upravnom postupku. Takođe, ističe da se Zapisnik o inspekcijskom nadzoru dostavlja samo subjektu nadzora i podnosiocu zahtjeva . Napominje se da ni u u jednom od dostavljenih akata nije napisano da se dostavlja Centru za socijalni rad Podgorica budući i da nema zakonskog osnova za njihovo dostavljanje. Predlaže se da se nadzor sprovede i u JU Centru za socijalni rad Podgorica kako bi se iz prakse ovog Centra nepobitno utvrdilo kako se vrši službena koorespodencija između organa.

Nakon razmatranja spisa predmeta: kopija e-maila od 20.11.2019.godine; Mišljenje Zaštitnika ljudskih prava i sloboda Crne Gore, br. 01-511/19 od 08.11.2019.godine; Rješenje JU Centru za socijalni rad za opštine Kotor, Tivat i Budva, br.01-245 od 18.11.2019.godine; Zapisnik Uprave za inspekcijske poslove Odsjek za inspekcijsku socijalne i dječje zaštite, br.0232/4-96 od 08.11.2019.godine, navoda iz Zapisnika o izvršenom nadzoru, Prigovora na Zapisnik o izvršenom nadzoru, Savjet Agencije odlučio je kao u dispozitivu ovog Rješenja iz sljedećih razloga.

Članom 2 stavovi 1 i 2 Zakona o zaštiti podataka o ličnosti propisano je da se podaci o ličnosti moraju obrađivati na pošten i zakonit način te da se lični podaci ne mogu obrađivati u većem obimu nego što je potrebno da bi se postigla svrha obrade niti na način koji nije u skladu sa njihovom namjenom.

Članom 4 Zakona obezbjeđuje se zaštita ličnih podataka svakom licu bez obzira na državljanstvo, prebivalište, rasu, boju kože, pol, jezik, vjeru, političko i drugo uvjerenje, nacionalnost, socijalčno porijeklo, imovno stanje, obrazovanje, društveni položaj i drugo lično svojstvo.

Član 17 stav 1 i 2 Zakona propisuje da rukovalac zbirke ličnih podataka mora trećoj strani, odnosno korisniku ličnih podataka, na njegov zahtjev, dati lične podatke koji su mu potrebi. Zahtjev iz stave 1 ovog člana sadrži informacije o kategorijama ličnih podataka koje se traže, njihovoj namjeni, pravnom osnovu za korišćenje i davanje podataka na korišćenje, vremenu korišćenja i dovoljno podataka za identifikaciju lica čiji se podaci traže. Treća strana odnosno korisnik ličnih podataka je svako fizičko ili pravno lice, državni organ, organ državne uprave, organ lokalne samouprave ili lokalne uprave i drugi subjekti koji vrše javna ovlašćenja, koji imaju pravo da obrađuju lične podatke a nije lice čiji se lični podaci obrađuju, prvobitni rukovalac zbirke ličih podataka , obrađivač ličnih podataka ili lice zaposleno kod rukovaoca zbirke ličnih podataka ili obrađivača ličinih podataka (čl. 9 stav 1 tačka 4 Zakona).

Osnovani su navodi iz Prigovora da se predmenti kontrolor bavio porodičnom situacijom i međuljudskim odnosima u istoj vezano za maloljetnu XX a ne predmetnim Zahtjevom za zaštitu prava, jer je predmet ovog nadzora utvrđivanje zakonitosti obrade ličnih podataka XX, a ne zaštita maloljetne XX i njenog odnosa sa srodnicima, odnosno regulisanje načina viđanja maloljetne djevojčice sa tetkom. Dakle, predmet nadzora je primjena odredbi Zakona o zaštiti podataka o ličnosti, naročito člana 17 koji propisuje pod kojim uslovima se vrši davanje ličnih podataka na korišćenje drugim rukovaocima. Ovo naročito iz razloga jer se iz spisa predmeta ne može zaključiti da li Centar za socijalni rad za Glavni grad Podgorica i opštine u okviru Glavnog grada Golubovci i opštinu Tuzi, ima status korisnika ličnih podataka prilikom podnošenja pritužbi na rad JU Centra za socijalni rad za opštine Kotor, Tivat i Budva od strane podnositeljke Prigovora (u ime porodice). Nadzorom nisu posebno cijenjeni akti koji su dostavljeni u prilogu predmetnog zahtjeva, a što je bilo neophodno kako bi se pravilno utvrdilo činjenično stanje i primijenilo materijalno pravo, i to:

-Rešenje JU Centru za socijalni rad za opštine Kotor, Tivat i Budva, br.01-245 od 18.11.2019.godine; kako se navodi rješenje dostaviti: podnositeljki zahtjeva, Upravnoj inspeckiji, dosijeu, a/a;

-Mišljenje Zaštitnika ljudskih prava i sloboda Crne Gore, br. 01-511/19 od 08.11.2019.godine; kako se navodi dostaviti: podnositeljki pritužbe, JU Centru za socijalni rad za opštine Kotor , Tivat i Budva – PJ Budva, a/a;

-Zapisnik Uprave za inspekcijske poslove Odsjek za inspekcijsku socijalne i dječje zaštite, br.0232/4-96 od 08.11.2019.godine;kako se navodi dostavlja se: subjektu nadzora i podnositeljki inicijative.

Iz navedenih akata proizilazi da Centar za socijalni rad za Glavni grad Podgorica i opštine u okviru Glavnog grada Golubovci i opštinu Tuzi, nije naveden kao stranka u ovim upravnim postupcima, pa je sporan status ovog organa kao korisnika ličnih podataka u smislu člana 9 stav 1 tačka 4 Zakona o zaštiti podataka o ličnosti. Takođe, nadzorom se nije cjenila ispunjenost uslova za davanje ličnih podataka shodno članu 17 ovog Zakona.

Kako bi Savjet Agencije mogao donijeti konačnu odluku po Zahtjevu za zaštitu prava, potrebno je izvršiti nadzor u Centru za socijalni rad za Glavni grad Podgorica i opštine u okviru Glavnog grada Golubovci i opštinu Tuzi kako bi se jasno i nedvosmisleno utvrdilo da li ovaj organ ima status korisnika u predmetnom slučaju, odnosno da li se obrada ličnih podatka XX, koja se odnosi na njenu privatnu email adresu (vezano za email korespodenciju), vršila na zakonit način.

Imajući u vidu navedeno, odlučeno je kao u dispozitivu.

**Uputstvo o pravnoj zaštiti:** **Protiv ovog Rješenja može se pokrenuti Upravni spor u roku od 20 dana od dana prijema.**

**SAVJET AGENCIJE**

**Predsjednik, Sreten Radonjić**

**Dostavljeno:**

**-** Podnosiocu Zahtjeva

- Odsjek za predmete i prigovore

- Odsjeku za nadzor

- a/a